Sautján alþingismenn, þrettán karlar og fjórar konur, verða ekki í framboði í alþingiskosningum í haust. Endurnýjun er á listum flestra flokka, en allir þingmenn Viðreisnar og báðir þingmenn Flokks fólksins gefa kost á sér til endurkjörs.
Hjá Vinstri grænum, Samfylkingu, Pírötum, Sjálfstæðisflokki og Miðflokki eru þrír þingmenn á útleið, en hjá Framsóknarflokknum er einn ekki á lista, auk þess sem Þórunn Egilsdóttir þingkona er nýlátin.
Þótt mun fleiri karlar hætti nú þingmennsku, eru engu að síður fleiri karlkyns þingmenn en kvenkyns sem gefa kost á sér til endurkjörs.
Ástæðan er sú að mun fleiri karlar en konur sitja á þingi.
Karlkyns þingmenn eru þrjátíu og átta. Þrettán hverfa af listum en tuttugu og fimm verða í framboði.
Konur á þingi eru tuttugu og fimm. Fjórar hverfa af listum en tuttugu og ein er í framboði.
Þá er vert að nefna að sumir þingmenn lutu í lægra haldi fyrir nýliðum í prófkjöri en tóku þó sæti neðarlega á lista, sæti sem ekki þykja vænleg til árangurs.
Sautján þingmenn, þrettán karlar og fjórar konur, verða ekki í framboði í alþingiskosningum í haust. Endurnýjun er á listum flestra flokka, en allir þingmenn Viðreisnar og báðir þingmenn Flokks fólksins gefa kost á sér til endurkjörs.